b'\n_START_ARTICLE_\nMatros Trosners dagbok\n_START_PARAGRAPH_\nMatros Trosners dagbok er en dagbok skrevet av Daniel Danielsen Trosner, en norsk sj\xc3\xb8mann som tjenestegjorde som matros i den dansk-norske fl\xc3\xa5ten. Fl\xc3\xa5ten deltok i den store nordiske krig. Fra denne tjenesten skrev Trosner en dagbok i \xc3\xa5rene 1710-1714. Den originale dagboken best\xc3\xa5r av to bind. Det er bevart ca 745 sider og det antas at ca 120 sider har g\xc3\xa5tt tapt. Originalsidene har dansk tekst med gotisk h\xc3\xa5ndskrift. I margen er den en rekke med tegninger. N\xc3\xa6rmere 4000 tegninger er bevart og disse er til dels fargelagt._NEWLINE_Teksten og tegningene er unike, ikke bare for maritimt interesserte, men ogs\xc3\xa5 for dem som er interessert i kulturelle og samfunnsmessige forhold. Tegningene gir et innblikk i sj\xc3\xb8krigen og livet ombord, fart\xc3\xb8yenes utseende, samt seil og flaggf\xc3\xb8ring. De viser ogs\xc3\xa5 hendelsene, samfunnet, menneske og stedene slik de s\xc3\xa5 ut den gangen.'